蘇浩

蘇浩係人民力量執行委員、陳志全議員助理同將軍澳社區主任，網台政論節目主持。

投身政治 

蘇浩對政治有興趣，係因為2003年七一遊行。佢參加過港台舉辦嘅「政壇新秀訓練班」。2006年，蘇浩同幾位年輕人因為關心香港政制發展，成立「青年政改大聯盟」，喺facebook開設群組，曾經舉辦街頭青少年論壇，鼓勵青少年提出心目中嘅政改方案。

2008年加入當時標榜改革同抗爭嘅社會民主連線。

2010年因為唔同意民主黨喺政改中「轉軚」，於是轉投選民力量、人民力量，參加「票債票償」運動，喺2011年區議會選舉出選中西區中環選區，狙擊民主黨許智峯，同報稱獨立嘅衛珮璇競爭議席，結果大敗，票債票償運動衰咗。

2011年加入網上電台香港人網。後尾，香港人網創辦人蕭若元開辦新網台謎米香港，照舊擔任節目主持。主持過好多個節目，俾人笑係「插科打諢」嘅主持人。

2012年10月起擔任人民力量陳志全議員助理同將軍澳社區主任，主力負責「拉布」演講稿同埋服務調景嶺地區嘅街坊。

2013年4月，出任第三屆人民力量執行委員，進入政黨嘅決策核心。

2014年雨傘運動嗰時，蘇浩負責人民力量金鐘佔領區陣地。12月11號臨天光，金鐘清場之前，蘇浩喺屋企俾差人拉咗，俾人告非法集結。

網台主持 
蘇浩口才好，轉數快，喺網上電台做主持大展才能。重好叻搞笑，專門劖亂歌柄，所以俾人話係最叻「插科打諢」嘅主持人。主持過好多節目，唔同範數，一樣應付自如，表現出色。

香港人網
《風也蕭蕭》主持：蕭若元、靳民知、蘇浩。
《早朝天下》主持：黃洋達、林匡正、Ben、蘇浩。
《破地獄》主持：林匡正、Ben、蘇浩。
《明星潮醫館》主持：歐陽英傑、愛明、蘇浩。
《One Night Stand》主持：諾韻、蘇浩。
《戀愛小天后》主持：諾韻、蘇浩。
《孩子你好媽》主持：洪綽兒、姜依蘭、愛明、Judy曾麗文、蘇浩。

謎米香港
《爆破地獄》主持：Henry、林匡正、蘇浩。
《國情揭露》主持：甄燊港、蘇浩。
《蕭遙遊》主持：蕭若元、Henry、蘇浩、于飛、趙善軒、Vera、Anthony Tso。

趣聞逸事
蘇浩同公民黨楊岳橋面型同髮型都好似，戴嘅眼鏡款式都係一樣。兩個都係從政，所以俾人笑係失散嘅孖生兄弟。

蘇浩 Facebook 官方網頁
蘇浩 blog

人民力量黨員
浩